30. ΑΠΟΦΑΣΙΣ ΥΠΟΥΡΓΩΝ ΣΥΝΤΟΝΙΣΜΟΥ     ΟΙΚΟΝΟΜΙΚΩΝ ΚΑΙ ΣΥΓΚΟΙΝΩΝΙΩΝ ΚΑΙ ΔΗΜΟΣΙΩΝ ΕΡΓΩΝ Αριθ. Α.25720 της 13 Μαΐου /2 Ιουν.  1959 Περί αυξήσεως των παρά του Ταμείου Συντάξεων Μηχανικών και Εργοληπτών Δημοσίων Έργων παρεχομένων συντάξεων. Έχοντες υπ' όψιν: 1.Τας διατάξεις του Νόμ.19/1944 "περί εξουσιοδοτήσεως του Υπουργού των Οικονομικών όπως προβαίνει εις αναπροσαρμογήν των φορολογικών συντελεστών". 2.Την κατά την υπ' αριθ. 918/3.5.1955 συνεδρίασιν της Νομισματικής Επιτροπής ληφθείσαν απόφασιν αυτής, αφορώσας την αναπροσαρμογήν των παρεχομένων υπό των διαφόρων Ασφαλιστικών Ταμείων συντάξεων κλπ. και διαλαμβανομένην εις το υπ' αριθ. 14786/16.5.1955 έγγραφόν της προς το Υπουργείον Οικονομικών. 3.Την υπ’ αριθ. 191/27.2.1959 απόφασιν του Διοικητικού Συμβουλίου του Ταμείου Συντάξεων Μηχανικών και Εργοληπτών Δημοσίων Έργων, αποφασίζομεν: Αυξάνομεν από 1ης Μαρτ. 1959 πάσας τας υπό του Ταμείου Συντάξεων Μηχανικών και Εργοληπτών Δημοσίων Έργων καταβαλλομένας νυν, συμφώνως τη υπ’ αριθ. Α.29039/2.9.1958 αποφάσει ημών, συντάξεις εις τους συνταξιούχους αυτού, κατά ποσοστόν 7% εν γένει, υπό τας προϋποθέσεις της εν τω σκεπτικώ της παρούσης μνημονευομένης αποφάσεως της Νομισματικής Επιτροπής. Η παρούσα δημοσιευθήτω δια της Εφημερίδος της Κυβερνήσεως. 